নজিরবিহীন! ক্রিকেটের ইতিহাসে প্রথমবার ঘটল এই ঘটনা

ওয়েব ডেস্ক: আন্তর্জাতিক ক্রিকেটের ইতিহাসে (History Of International Cricket) এই প্রথমবার। সুপার ওভারে (Super Over) হল না একটিও রান। ২০২৫-এ ঘটল এই নজিরবিহীন ঘটনা। সম্প্রতি, মালয়েশিয়ার অনুষ্ঠিত একটি ত্রিদেশীয় টি-টোয়েন্টি সিরিজে এই অবিশ্বাস্য ঘটনা ঘটল। এই সিরিজের একটি ম্যাচে হংকং-এর বিরুদ্ধে সুপার ওভারে এক রানও করতে না পেরে হেরে গেল বাহরিন (Hong Kong vs Bahrain)।

এদিনের এই ম্যাচে টস জিতে প্রথমে ব্যাট করে নির্ধারিত ২০ ওভারে ৭ উইকেট হারিয়ে ১২৯ রান তোলে হংকং। জবাবে ব্যাট করতে নেমে বাহরিন দলও সমসংখ্যক রান তোলে। ফলে ম্যাচ গড়ায় সুপার ওভারে। কিন্তু সেই এক ওভার যেন ক্রিকেটের ইতিহাস বদলে দেওয়ার জন্যই খেলা হয়েছিল। এই সুপার ওভারেই ধস নামল বাহরিনের ব্যাটিং লাইনআপে। সেই সঙ্গে তৈরি হল এক লজ্জার নজির।

আরও পড়ুন: IPL থেকে ২ বছরের জন্য নির্বাসিত ইংরেজ তারকা, কিন্তু কেন?

এই ম্যাচের সুপার ওভারের দ্বিতীয় বলেই বাহরিনের আহমের বিন-নাসির আউট হয়ে যান কোনও রান না করেই। তৃতীয় বলে একই পরিণতি হয় সোহেল আহমেদের। নিয়ম অনুযায়ী, সুপার ওভারে দুটি উইকেট হারালেই ইনিংস শেষ হয়ে যায়। ফলে বাহরিনের ইনিংস শেষ হয়ে যায় শূন্য রানে। টি-টোয়েন্টি ক্রিকেটের ইতিহাসের এ এক অদ্ভুত ঘটনা। পরবর্তীতে হংকংয়ের বাবর হায়াত তৃতীয় বলে এক রান নিয়ে সহজেই দলকে জয়ের পথে নিয়ে যান।

এদিনের সুপার ওভারে একরকম আত্মসমর্পণই করে বাহরিন। একটিও রান না করে মাত্র তিন বলেই তাঁদের ইনিংস শেষ হয়ে যায়। এমন রুদ্ধশ্বাস ম্যাচের শেষে জয় নিয়ে মাঠ ছাড়ে হংকং। অন্যদিকে বাহরিনের জন্য এটি হয়ে থাকে এক দুঃস্বপ্নের রাত!

দেখুন আরও খবর:

The post নজিরবিহীন! ক্রিকেটের ইতিহাসে প্রথমবার ঘটল এই ঘটনা first appeared on KolkataTV.